Ympäristöministeriön asetus rakennusten paloturvallisuudesta sallii rakennusten paloturvallisuuden osoittamiseen kaksi vaihtoehtoista tapaa:
Luokka- ja lukuarvoihin perustuva mitoitus (niin sanottu taulukkomitoitus).
Kohdekohtainen oletettuun palonkehitykseen perustuva toiminnallinen palomitoitus.
Rakennukset jaetaan neljään paloluokkaan P0, P1, P2 ja P3, jotka henkilöturvallisuuden takaamiseksi ja pelastustyön helpottamiseksi asettavat vaatimuksia rakennuksen toteutukselle ja käytölle. Paloluokissa P2 ja P3 rakennuksen turvallisuustasoon vaikutetaan rakennuksen koon, kerrosalan, käyttötarkoituksen ja tiloissa sallittujen henkilömäärien rajoituksilla, sekä vaatimuksilla muun muassa pintaosille ja paloturvallisuutta parantaville laitteille. Paloluokkaan P1 kuuluvan rakennuksen kantavien rakenteiden oletetaan kestävän palossa sortumatta, joten rakennuksen kokoa ja henkilömäärää ei rajoiteta.
Paloluokkia P1, P2 ja P3 käytetään, kun rakennus suunnitellaan noudattaen palomääräysten paloluokkia ja lukuarvoja (taulukkomitoitus). Paloluokkaa P0 käytetään, kun rakennus suunnitellaan osin tai kokonaan perustuen oletettuun palonkehitykseen. Rakennus kuuluu P0-paloluokkaan esimerkiksi silloin, kun poistumisturvallisuus tai rakenteiden palonkestävyys perustuu toiminnalliseen palomitoitukseen. Rakennus ei kuitenkaan kuulu P0-paloluokkaan, jos kokonaisuuden kannalta vähäistä poikkeamaa taulukkomitoituksen luokista ja lukuarvoista perustellaan toiminnallisella palomitoituksella. Saman rakennuksen eri osat voivat myös kuulua eri paloluokkiin, jos palon leviäminen osasta toiseen on estetty.